ცვილიანა (გვარი)
ცვილიანა (ლათ. Myrica) — მცენარეთა გვარი ცვილიანასებრთა ოჯახისა. მცირე ზომის ხეები ან ბუჩქებია. აქვთ მორიგეობით განლაგებული მთლიანი ფოთლები, რომლებზეც განლაგებულია წვრილი არომატული ჯირკვლები. ყვავილები მარტოული ან თავთავისებრ ყვავილედში შეკრებილი, პატარა, ჩვეულებრივ მარტოული და ყვავილსაფრის გარეშეა. მტვრიანა 2-დან 20-მდეა; ნასკვი ზედა და ერთბუდიანია, შედგება ორი ნაყოფფოთოლისგან, აქვს ერთი თესლკვირტი. ნაყოფი კურკიანასებრია. 50-ზე მეტი სახეობა გავრცელებულია ორივე ნახევარსფეროში. დეკორატიულ ბუჩქებად ზრდიან ამერიკულ სახეობებს (M. pensylvanica, M. cerifera). რამდენიმე ტროპიკულ სახეობას საჭმელად ვარგისი ნაყოფი აქვს. თანამედროვე კვლევების თანახმად, სახეობათა ნაწილი ახალ გვარშია (Morella) განთავსებული.